Bruce Willis

**Walter Bruce Willis** (* 19. März 1955 in Idar-Oberstein, Rhienland-Palz, Düütschland) is en US-amerikaanschen Schauspeler un Musiker/Komponist. Kört nah sien 67. Gebortsdag Enn’n März 2022 geev sien Familie dat Enn’n vun sien Schauspeelkarriere bekannt, nahdem bi hüm en Aphasie faststellt wurrn weer.

## Leven un Wark
Willis weer in Idar-Oberstein as Söhn vun den US-amerikaanschen Soldaten David Willis un sien düütsche Fro Marlene ut de Neeg vun Kassel boren. De eersten twee Levensjohr hett he in Düütschland verleevt, den is de Familie in de USA togen, woneem he in New Jersey opwassen is. He is de öllste vun de Kinner un hett en Süster Florence un twee Bröder David (Filmproduzent) un Robert († 2001). In sien Schooltiet is he an de Schauspeleree kamen, vun wegen dat he Laten mit dat Stötern harr un em dat Schauspeel as Therapie andragen weer. As he mit de High School fardig weer, hett Willis Schauspeelünnerricht an’t *Montclair State College* nahmen. Blangento hett he in en Chemiefabrik arbeit, üm sik dat Geld för de School to verdenen.

Eerste Insichten in den Beroop kreeg Willis an Theaters in New York City un as Dorsteller in Warffilmen. Vun 19895 an speel he de Hööftrull in de Detektivreeg *Moonlightning*, de ok mit Priesen uttekent worrn is. Siek Dörbrook bi’n Film keem 1988 mit sien Hööftrull in den Actionfilm *Die Hard*, in den he den Polizisten John McClane speel, de na sien egen Regeln arbeit un jümmers en lichten Spröök praat hett. De Rull hett he in wietere Filmen noch en poor mol speelt.

Afsehn vun den Nafolger *[[Die Hard 2]]* harr Willis bit Mitt vun de 1990er Johren kuum mehr kommerziellen Spood, wat ok doran leeg, dat he mit sien Rullen versöcht hett, sien Image vun den Actionstar lostowarrn. In’t Johr 1994 harr he en Rull in Quentin Tarantino sien *Pulp Fiction* un kreeg veel Loov vun de Kritik. Dorna weer he in vele spoodrieke Filmen to sehn as to’n Bispeel *Twelve Monkeys*, *The Fifth Element* oder *Armageddon*.

Vun 1987 bit 2000 weer Willis mit de Schauspelersche Demi Moore verheiraat, mit de he dree Döchter hett. Se all staht siet 1995 ok vör de Kamera, man blots in Filmen bi de ok een vun de Öllern mitspeelt. 

Bi’t Sundance Filmfestival an’n 18. Januar 2008 in Utah hett Willis dat Fotomodell Emma Heming as sien ne’e Bruut vörstellt. Se hebbt een Johr later heiraat.

Dat US-amerikaansche Forbes Magazine nöömt Willis as een vun de an’n besten betahlten Schauspelers in Hollywood. Twüschen Juni 2007 un Juni 2008 schall he dorna en Gaasch in Hööch vun tosamen 41 Millionen US-Dollar innahmen hebben un leeg dormit op Rang söss vun de List.

Blangen sien Filmloopbahn arbeit Willis ok as Theaterschauspeler un mitünner as Filmproduzent. Bito is he Mitgrünner vun de Restaurantkeed Planet Hollywood.

As Musiker hett he twee teemlich spoodrieke Alben rutbröcht: *The Return of Bruno* is sogor mit Platin uttekent worrn. Mit de Cover-Version *Respect Yourself* (original vun The Staple Singers) un mit dat Leed *Under the Boardwalk* weer he ok in de Charts. Af un to maakt he ok vundaag noch Optreden mit sien Grupp.

## Filmografie (Utwahl)

## Utteken
Willis weer bit hüüt (Stand: Juli 2011) för 40 Filmpriesen vörslahn un is mit föffteihn dorvun ok utteken worrn, as ü.a.:
* 1986: mit den *[[People’s Choice Award]]* in de Kategorie *Best Schauspeler in en ne’e Feernsehreeg*
* 1987: mit den *[[Golden Globe]]* in de Kategorie *[[Golden Globe Award/Best Serien-Hööftdorsteller – Kummedie oder Musical|Best Hööftdorsteller in en Reeg – Kummedie oder Musical]]* för *Moonligthing*
* 1987: mit den *[[Emmy]]* in de Kategorie *Rutragen Hööftdorsteller in en Feernsehreeg* för *Moonlighting*
* 1999: mit den *[[Razzie Award]]* in de Kategorie *Slechtst Schauspeler* för *Armageddon* un annere.
* 1999: mit den *[[Blockbuster Entertainment Award]]* in de Kategorie *Best Dorsteller – Sci-Fi* för *Armageddon*
* 1999: mit den *[[Blockbuster Entertainment Award]]* in de Kategorie *Best Nevendorsteller – Spannung* för *The Siege*
* 2000: mit den *[[Blockbuster Entertainment Award]]* in de Kategorie *Best Schauspeler – Spannung* för *Sixth Sense*
* 2000: mit den *[[Emmy]]* in de Kategorie *Rutragen Gastdorsteller in en Kummediereeg* för *Friends*
* 2000: mit den *[[People’s Choice Award]]* in de Kategorie *Bestfilmschauspeler in en Drama*
* 2005: mit de *[[Golden Kamera|Goldene Kamera]]* in de Kategorie *Best Internatschonal Schauspeler*
* 2006: mit sien Steern op’n *[[Walk of Fame]]*

## Diskografie
* *The Return of Bruno*, 1987, Motown, 
* *If It Don’t Kill You, It Just Makes You Stronger*, 1989, Motown 
* *Classic Bruce Willis: The Universal Masters Collection*, 2001, Polygram Int’l

## Literatur
* Annette Kilzer (Rutgever): *Bruce Willis*, Bertz + Fischer Verlag, Berlin, 2000, ISBN=3-929470-70-5

## Borns


## Weblenken

* 
* Literatur vun un över Bruce Willis in’n Katalog vun de Düütschen Natschonalbökeree